b'\n_START_ARTICLE_\nGeotehnologija\n_START_PARAGRAPH_\nGeotehnologija je in\xc5\xbeenirska disciplina, ki se ukvarja z razli\xc4\x8dnimi posegi v zemeljski skorji, med katere spadajo raziskave in pridobivanje mineralnih surovin, gradnja podzemnih prostorov za razli\xc4\x8dne namene, geotehni\xc4\x8dne gradnje, geotermija in gospodarjenje z odpadki vklju\xc4\x8dno z na\xc4\x8dini odlaganja ter zdru\xc5\xbeuje poleg geofizikalnih raziskav tudi geometri\xc4\x8dne meritve za razli\xc4\x8dne potrebe na\xc4\x8drtovanja, vodenja in spremljanja deformacijskih in drugih procesov pri izvajanju del v zemeljski skorji._NEWLINE_Med geotehnolo\xc5\xa1ke aktivnosti spadajo evidentiranje in sanacije plazovitih obmo\xc4\x8dij, stabilizacija naravnih in umetnih bre\xc5\xbein v prostoru v kamninah in zemljinah ipd. Geotehnologija je tesno povezana z drugimi gospodarskimi panogami, kot so arhitektura, gradbeni\xc5\xa1tvo, metalurgija, strojni\xc5\xa1tvo, geodezija, geologija, promet in podobne sodobne razli\xc4\x8dice novih panog._NEWLINE_V Sloveniji v zadnjem \xc4\x8dasu geotehnologija z rudarstvom prispeva med 3 in 5-odstotni dele\xc5\xbe BDP. Znano je, da se v geotehnologiji in rudarstvu gospodarska aktivnost v okviru svetovnih konjunkturnih trendov krepi na podro\xc4\x8dju energetike in celovitega trajnostnega razvoja \xc5\xa1ir\xc5\xa1ih regij.\n_START_SECTION_\nGeotehnologija v prihodnosti\n_START_PARAGRAPH_\nPosegi pod povr\xc5\xa1ino zemlje za razli\xc4\x8dne namene so vedno pomembnej\xc5\xa1i. V naslednjih letih se pri\xc4\x8dakuje pove\xc4\x8dan trend izgradnje razli\xc4\x8dnih podzemnih prostorov za namene transporta, skladi\xc5\xa1\xc4\x8denja, rekreacije, ipd._NEWLINE_Rudarstvo ima na Slovenskem ve\xc4\x8d kot stoletno tradicijo, zadnje \xc4\x8dase pa je zabele\xc5\xbeena tudi rast rudarske industrije, saj \xc5\xa1tevilo nahajali\xc5\xa1\xc4\x8d mineralnih surovin s koncesijsko pogodbo (rudarsko pravico) nara\xc5\xa1\xc4\x8da._NEWLINE_Slovenija se je zadnjih letih osredoto\xc4\x8dila na zmanj\xc5\xa1evanje koli\xc4\x8dine odpadkov in leta 2014 sprejela tako imenovani projekt \xc2\xbbzero waste goal\xc2\xab, ki je usmerjen v recikla\xc5\xbeo prav vseh proizvedenih odpadkov. V sklopu predelave in ponovne uporabe odpadkov se je razvil koncept urbanega rudarstva, ki obsega razli\xc4\x8dne procese recikliranja tako posameznih komponent kot osnovnih elementov razli\xc4\x8dnih proizvodov, industrijskih in stanovanjskih objektov ter razli\xc4\x8dnih vrst odpadkov. Urbano rudarstvo se pogosto omenja predvsem v povezavi s ponovno uporabo plemenitih kovin kot so zlato, srebro, platina in ostalih redkih kovin, ki se prete\xc5\xbeno uporabljajo v elektronski industriji._NEWLINE_V prihodnjih 15 letih bo v Evropi zgrajenih okrog 2.300 kilometrov transportnih predorov, zato je jasno, da bo geotehnologija tista veda, ki bo dala ustrezne odgovore ter tehni\xc4\x8dne in tehnolo\xc5\xa1ke re\xc5\xa1itve za strokovno rabo podzemnih prostorov.'